Արամ Մարգարյան

Արամ Հենրիկի Մարգարյան (ծն. 27 մարտի, 1974, Երևան, Հայկական ԽՍՀ), հայ ազատ ոճի ըմբշամարտիկ, աշխարհի չեմպիոն (2002), Հայաստանի սպորտի վաստակավոր վարպետ (2009)։

Կենսագրություն 
Արամ Մարգարյանը ծնվել է 1974 թվականի մարտի 27-ին Երևանում։ Ազատ ոճի ըմբշամարտով զբաղվել է Անդրանիկ Արոյանի և Նորայր Սերոբյանի ղեկավարությամբ։ 1991 թվականին ընդգրկված էր ԽՍՀՄ պատանեկան հավաքականում և Եվրոպայի պատանեկան առաջնությունում դարձավ հաղթող։ ԽՍՀՄ փլուզումից հետո հանդես է եկել Հայաստանի դրոշի ներքո։ 1994 թվականին դարձել է Եվրոպայի երիտասարդական առաջնության չեմպիոն։ 2002 թվականին Արամ Մարգարյանն իր մարզական կարիերայի ընթացքում հասել է առավելագույն հաջողությունների։ Թեհրանում անցկացված աշխարհի առաջնությունում նա կարողացավ հասնել եզրափակիչ փուլ։ Եզրափակչում նա պարտվեց թուրք ըմբիշ Հարուն Դոգանին, սակայն Դոգանը որակազրկվեց խթանիչ օգտագործելու պատճառով, և ոսկե մեդալն ստացավ Մարգարյանը։

2003 թվականին Արամ Մարգարյանն ավարտեց իր մարզական կարիերան և սկսեց աշխատել որպես մարզիչ։ Մի քանի տարի գլխավորել է Հայաստանի ազատ ոճի ըմբշամարտի երիտասարդական հավաքականի մարզչական շտաբը։

Պարգևներ 
 2010 թվականին պարգևատրվել է Հայաստանի օլիմպիական կոմիտեի «Հրանտ Շահինյան» մեդալով։
 2019 թվականին պարգևատրվել է Երախտագիտության մեդալով։

Ծանոթագրություններ

Արտաքին հղումներ 
 http://www.fila-official.com/index.php?option=com_database&act=ficheLutteur&act2=listeEvent&Itemid=&id_lutteur=0AF7FD0E16A44ACEA032E520F38EE3B3&filtre_pays=&lettre=&recherche_lutteur=&lang=en 

Հայ ըմբշամարտիկներ
Հայ սպորտի վարպետներ
Մարտի 27 ծնունդներ
1974 ծնունդներ
Երևան քաղաքում ծնվածներ
Ըմբշամարտի աշխարհի չեմպիոններ
Երախտագիտության մեդալակիրներ